5-الوضع الامني: حالنا حال كل العالم مع فارق بسيط(حييييييل)وهو ان القانون عباره عن اجتهادات شخصيه(من المرور والحرس الوطني)(بحيث انته اذا مشغل تبريد وتوصل يم السيطرة لازم تنزل الجامه باعتبار احترام حته لو ميوكفوك ويطير الهوة البارد من السيارة ......وبما انه كل 200 متر سيطرة فماكو داعي تشغل تبريد اصلا )اما بالنسبه للوقوف قرب الرصيف وشراء سندويج فلافل مثلا فممنوع منعا باتا(تخيل صارت المطاعم كلهه تيك اوي ....يعني تطور مو طبيعي) واذا اردت انزال شخص من السياره مثلا فيجب ان ينزل خلال 3 ثواني(مثل لعبة السله ممنوع اللاعب يلزم الطوبه اكثر) والا وجدت نفسك محاطا ب(عشيره) من المرور(القفاصه) والحرس الوطني(رجال القانون) لينهالو عليك بالشتائم. واما اذا عطلت السيارة(ما اتمناهه للعدو)فيجب عليك دفعها حتى لوكنت لوحدك الى اقرب شارع فرعي(متروس جذوع نخل وميخلوك توكف وانته تخيل)لتجد اصحاب البيوت يقفون لك بالمرصاد وبكل احترام(اخويه طلعهه منانه حته لو عاطله تره اخابر على 130 وافوتك ارهاب)بحيث لا يمكن ان تعرف ما سيحصل(كلشي بعلم الله)واذا وافق مشكورا فيجب عليك ان (تنفض السياره نفض كدامه).اما عن طريقه الانتقال من منطقه لاخرى فيجب عليك السؤال كيف اذهب الى تللك المنطقة لانك دوما تفاجىء بتغيير مكان الدخول الى تللك المنطقة وهي من مستلزمات الخطة الامنية(كل منطقة مطوقة بسياج كونكريتي خاص بها وتحتوي على منفذ دخول واحد وخروج واحد وهي طبعا لتعويد العراقيين اولا على البيت الواحد وثانيا على السجون)